י"ג בתשרי, התשפ"ב

‏19/09/2021

סימוכין:844626621

מס' פניה:648342

שולמית בלנק

 (בתשובתך ציין מספר פניה)

לכבוד

עו"ד אלעד מן עמותת הצלחה לקידום חברה הוגנת

elad@man-barak.com

שלום רב,

הנדון: בקשה לקבלת מידע במסגרת חוק חופש המידע –מקרי מוות של דרי רחוב

בפנייתך ביקשת לקבל את המידע הבא ביחס לנתיחות ומקרי מוות שהופנו לבדיקת המכון לרפואה משפטית באבו כביר החל מיום 1.1.2015 ועד למועד מתן המענה –

פירוט מקרי המוות של דרי רחוב שטופלו ו/או הגיעו לטיפול של המכון לרפואה משפטית בציון תאריך הפטירה, תאריך הקבלה למכון, הפעולות שבוצעו במכון בקשר עם מקרה המוות, סיבת המוות שתועדה, חשב לפלילים ככל שקיים, חוות דעת לצורך הליך משפטי ככל שקיימת, תאריך זיהוי הגופה, תאריך שחרור / מסירת הגופה, זהות מקבל הגופה, אילו גופות מעולם לא נדרשו על ידי קרובי משפחה ואילו גופות מעולם לא זוהו ונקברו כאלמונים ואת תאריך הקבורה / השחרור.

לאחר בירור מול הגורמים המקצועיים במכון הלאומי לרפואה משפטית להלן תשובתנו –

ברוב התיקים הנתון המבוקש - היות המנוח דר רחוב - לא מתועד בטופס העברתו למכון, ובמיעוט המקרים בהם נתון זה מופיע, הרי שעל מנת לאתרו ובהעדר אפשרות ממוחשבת, יהיה צורך לסקור ידנית את כל המקרים שהופנו על ידי משטרת ישראל. מדובר ב - 1900 תיקים לערך בשנה, והזמן הנדרש לצורך סקירת כל תיק לאיתור המידע הוא חצי שעה ואף יותר, תלוי בהיקפו. משכך איתור המידע המבוקש ידרוש הקצאת משאבים בלתי סבירה.

יתרה מזאת, ככלל המידע המוחזק בתיקי המכון בנוגע לפרוצדורות רפואיות שבוצעו בגופות מנוחים שהועברו בהפניית משטרת ישראל ומידע בדבר הערכת סיבת מותם מהווה חומר ראיות פורנזי בתיקים פלילים, כך שגם אם המידע המבוקש יאותר, יהיה צורך בפניה למשטרת ישראל ביחס לכל מקרה ומקרה. ראה הנחיית פרקליט המדינה 14.8 "בקשה מצד גורמים שונים לעיין במידע המצוי בתיק חקירה" <https://www.gov.il/blobFolder/service/submission_of_a_request_to_copy_investigation_materials_and_documents/he/14.8.pdf>

בנוסף, גילוי המידע המבוקש עלול להוות פגיעה בצנעת הפרט ובכבודו של האדם שנפטר.

לאור האמור לעיל עלי לדחות את בקשתך.

הנני להודיעך כי לפי סעיף 17 לחוק חופש המידע יש בידך לעתור כנגד החלטה זו לבית המשפט לעניינים מנהליים בירושלים, בתוך 45 יום.

 בכבוד רב,



שולמית בלנק, עו"ד

ממונה על העמדת המידע לציבור